Nous, officiaux de la court de Besençon, faisons savoir... que Guillemins, escuiers, fiz mons. Amey de Bossieres, chevaliers, confesse et publiement recognoit... que il a repris en fié de noble baron monsignour Jehan de Chalon, signour d’Allay, son bien amé signour, pour bienfait que fait li a lidiz messire Jehans et es siens, et especialment pour un don de vint livres d’estevenans, lesquex lidiz Guillemins a confessé... que il a eues et receues doudit monsignour Jehan en bons deniers nombré, c’est à savoir: un prel ouquel lidi: escuiers a affermé que il a huit faux de pré.., et siet ou territoire de Bossieres, ou leu que l’on dit pré de Vey, et le siege dou molin qui siet oudit pré; item, un home que lidiz escuiers a à Bossieres, c’est à savoir Guillemin, le fiz Gaillet, ensanble les mès que lidiz hons tient, le fon et les apendises de celui mès et de celui qui le tanroit ou temps à venir... En tesmoignaige de laquel chose, nous... avons mis le seal de la court de Besençon en cex presentes lettres, faites et donées le londi après la saint Andrey, l’an corrant par mil doux cenz quatre vinz et onze.